**Uudenlaista asumista Haapaniemen Validia-talossa**

Jyväskylän Haapaniemen Validia-talon tupaantuliaisissa torstaina 17.11. esiteltiin uutta asumispalvelun konseptia eli monialaista palveluasumista. Talon palvelut on tarkoitettu asiakkaille, joilla on fyysisen toimintarajoitteen lisäksi esimerkiksi aivovamma tai heikentyneet kognitiiviset valmiudet, mielenterveyden häiriö, päihdeongelma tai muu riippuvuus tai sosiaalisia ongelmia. Haapaniemen Validia-talo on ollut toiminnassa maaliskuusta asti, ja lisää tilaa saatiin syyskuussa käyttöön.

Monialaisessa palveluasumisessa kaiken keskiössä on asiakas, joten onnistuneen palvelun tärkein kriteeri on asiakkaan omannäköinen elämä. Asukkaat arvostavat arjen pieniä asioita, ulkoilua, saunaa ja hyvää ruokaa. Yksi talon asukkaista pääsi kertomaan omia tunnelmiaan uudesta kodista.

- Hyvä kun olen saanut elämäntasoa rullaamaan paremmin, hän totesi ja halusi kiittää koko tiimiä hyvästä työstä.

Monialaisessa palveluasumisessa asiakkaalle rakennetaan alusta asti uusi, oikea arki. Palvelussa korostuvat vahvasti yhteisöllisyys, osallisuus ja turvallisuus. Useat asiantuntijatahot ovat olleet mukana palvelun suunnittelussa, mikä on auttanut tarkentamaan asumisen haasteita.

- Lähdemme liikkeelle tavallaan alusta ja perusasioista, ja asiakas osallistuu arjen suunnitteluun ja tekemiseen moniammatillisen tiimin tukemana. Tämä kaikki vahvistaa toimintakyvyn rakentumista uudelleen, monialaisen palveluasumisen asiantuntija Paula Tapani kertoi palvelusta.

Lisätietoja:

Asiantuntija Paula Tapani, p. 040 739 7949, paula.tapani@validia.fi